Društvo multiple skleroze Osječko-baranjske županije iz ove izazovne 2020. godine je, kao vjerujem i svi mi, nastojalo izvući maksimum. U godinu smo ušli provodeći Projekt osobni asistent kojim je osigurana usluga osobne asistencije za 5 članova s najtežom vrstom i stupnjem invaliditeta te projekt Živimo s multiplom sklerozom bez izolacije kojom je potrebitima osigurana usluga pomoć u kući. Tradicionalno smo nastavili s održavanjem psiholoških radionica s dr.sc. Damirom Marinićem, kreativnih radionica u suradnji s Paletom suvenira te terapijskog jahanja u suradnji s Udrugom Mogu.  
Godinu smo otvorili s dva nova projekta; Širenje usluge osobne asistencije oboljelima od multiple skleroze koji je financiran sredstvima Europskog socijalnog fonda. Njime smo osigurali uslugu osobne asistencije za 11 naših članova kojima je ona nužna. Također, odobrena nam je Institucionalna podrška od strane Nacionalne zaklade za razvoj civilnog društva te smo s tim sredstvima osigurali rad tajnice i fizioterapeuta. U sklopu navedenog članovima su omogućeni grupni treninzi dva puta tjedno kao i svakodnevne usluge masaže i/ili ultrazvuka po Seltzeru.  
S obzirom na broj zaposlenih koji svakodnevno borave u Udruzi, u dogovoru s GČ Retfala proširili smo se na gotovo cijeli (ne)raspoloživi prostor i time dosegli maksimum, idući korak je da nas istjeraju.  
U kasnu zimu, dok je još bilo moguće, održali smo tri eduacije za nove i stare osobne asistente i korisnike usluge, a u sklopu trogodišnjeg programa Živimo zajedno s multiplom sklerozom bez izolacije smo održali i edukaciju s nutricionistom. Tema prehrane koja se često zanemaruje, a u stvarnosti ima veliku ulogu, kako za nas oboljele, tako i za svakog zdravog čovjeka, ako takav danas uopće i postoji.  
U svibnju smo bili tražena roba u gradu te smo zaredali druženja s medijima. Predsjednica je imala gostovanje te dala izjavu za Radio Osijek, tajnica i predsjednica intervju za Glas Slavonije te u konačnici, tajnica, predsjednica i dopredsjednica gostovanje na Osječkoj televiziji.  
Sredinom godine na Natječaju za dodjelu jednokratnih financijskih podrški za 2020. godinu odobren nam je projekt Uključimo s(v)e te smo po istom zaposlili psihologa na pola radnog vremena te na taj način osigurali stručnu pomoć za članove i njihove obitelji obzirom da je uviđeno da je ista prijeko potrebna, osobito za novooboljele osobe koje nisu uopće upoznate s dijagnozom.  
U srpnju smo gostovali kod kolega u Slavonskom brodu na predstavljanju projekta MS NET – mreža suradnje u kojem smo jedan od četiri partnera Društva multiple skleroze Brodsko-posavske županije. Projektom se oboljelima od multiple skleroze i njihovim obiteljima želi omogućiti unaprjeđenje kvalitete života kroz nove i poboljšane socijalne usluge.  
U listopadu smo nastavili suradnju od prošle godine s Pravnim fakultetom u Osijeku te su predsjednica i tajnica održale online predavanje studentima treće godine Studija za socijalni rad iz Osijeka na temu „Osobe s invaliditetom“ kako bi ih se iz prve ruke uputilo na sve postojeće prepreke i probleme na koje OSI u svakodnevnom životu nailaze.   
Neslužbenih druženja i onih koja nisu neophodna nemamo jer godina je kakva je. Vjerujem da svi zajedno jedva čekamo sljedeću, valjda će biti bolja nego ova, ovu zaista nije teško nadmašiti.

Svima želimo sretan i blagoslovljen Božić te sretnu i zdravu 2021. godinu!

Kristina Bošnjak,  
Dopredsjednica društva multiple skleroze Osječko-baranjske županije